In atonzu

In custu naturale ingroghimentu
de sos superbos buscos castagninos
deo m’incanto, e penso a sos camminos
de su tempus, chi sempre in movimentu

Attit su nie, s’aba e i su entu,
su bellu sole cun chelos divinos
chi como si sun fattos chinisinos
casi suffrind’e su cambiamentu.

Nois ind’una fritta sepultura
hamus andare prestu sutta terra
a ponner fine a dogni tribulia.

Tue solu amabile natura
dae sos bassos pianos a sa serra
sighis serena cudd’eterna via.